ჯიმ კურიე
ჯეიმზ სპენსერ კურიე უმცროსი (ინგლ. James Spencer Courier Jr.; დ. 17 აგვისტო, 1970, სანფორდი, ფლორიდა, აშშ) — ამერიკელი ყოფილი პროფესიონალი ჩოგბურთელი, მსოფლიოს ყოფილი პირველი ჩოგანი. კურიეს მოგებული აქვს 4 დიდი სლემის ტურნირი – 2 საფრანგეთის ღია პირველობა და 2 ავსტრალიის ღია პირველობა. მას დღემდე ეკუთვნის მნიშვნელოვანი რეკორდი მამაკაცთა ჩოგბურთში – 22 წლის და 11 თვის ასაკში, იგი გახდა ყველაზე ახალგაზრდა ჩოგბურთელი, რომელმაც ყველა დიდი სლემის ტურნირის ფინალამდე მიაღწია. აღსანიშნავია, რომ 1992-დან 2016 წლამდე, კურიე იყო უკანასკნელი მამაკაცი ჩოგბურთელი, რომელსაც ავსტრალიის და საფრანგეთის ღია პირველობები ჰქონდა მოგებული ერთ კალენდარულ წელიწადში. 2016 წელს, ეს შედეგი ნოვაკ ჯოკოვიჩმა გაიმეორა. ამერიკელს ასევე მოგებული აქვს 5 მასტერსის ტურნირი. ჯამში მას ATP-ის 23 ტიტული აქვს ერთეულთა თანრიგში მოგებული. კურიე 58 კვირის განმავლობაში იკავებდა ჩოგბურთელთა რეიტინგში პირველ ადგილს. სანაკრებო დონეზე, მან 2-ჯერ მოიგო დეივისის თასი აშშ-ის ნაკრებთან ერთად. 2000 წელს საჩოგბურთო კარიერის დასრულების შემდეგ, იგი სხვადასხვა ტელევიზიებზე მუშაობდა ჩოგბურთის ექპერტად და კომენტატორად. 2005 წელს, კურიე საერთაშორისო ჩოგბურთის დიდების დარბაზში შეიყვანეს.